১৯৭১-এর ২৫ জুলাই, ১০ শ্রাবণ, মঙ্গলবার। সকাল ৭টা থেকে ৮টার মাঝামাঝি সময়ে খানসেনা ও রাজাকারের সম্মিলিত বাহিনী সোহাগপুর গ্রাম, যেটি তখন কিছু লোকালয়, অনেকটাই অরণ্য। এই গ্রামের পূর্ব-উত্তর পাশ থেকে কৃষিক্ষেতে গুলি করে আক্রমণ শুরু করে। দক্ষিণ বরাবর কিছুদূর এসে একটু মোড় ঘুরে পশ্চিম দিকে বেণুপাড়া পর্যন্ত হত্যাযজ্ঞ চালাতে থাকে। একই সঙ্গে চলতে থাকে নাগালে পাওয়া নারীদের ওপর জঘন্য পাশবিক অত্যাচার। খানসেনা ও রাজাকাররা চলে যাওয়ার পর ঘটনাস্থলে সোহাগপুর গ্রামেরই ১৮৭ জন মৃত পুরুষের লাশ চিহ্নিত করা হয়। শ্রাবণ মাস হওয়ায় আশপাশের এলাকার আরও অনেক শ্রমজীবী মানুষ, যারা কামলা দিতে এসেছিল, যাদের হাতে একমাত্র ধান কাটা কাঁচি ছাড়া আর কিছুই ছিল না, তাদের লাশ নাম-ঠিকানাবিহীন কয়েকদিন পড়ে থাকে। আজ অবধি তাদের পরিচয় উদ্ধার হয়নি। এখনও সোহাগপুরের বিভিন্ন জায়গায় ছড়িয়ে-ছিটিয়ে তাদের কবর রয়েছে। নির্মম বাস্তবতা হচ্ছে এই যে, তখন কোনো রকমে এই নাম-ঠিকানাবিহীন লোকগুলোর গলিত লাশ মাটিচাপা দেওয়া হয়।